Fl-aħħar sena u tliet xhur mas-sitt mitt immigrant li kienu Malta ġew rilokati f’pajjiż ieħor. Sa mill-2002, waslu Malta ftit inqas minn 19,000 immigrant, li l-Uffiċċju tar-Refuġjati tan-Nazzjonijiet Magħquda f’Malta jistma li 5,000 minnhom biss għadhom jgħixu Malta. Fid-dawl tal-fatt li l-isfida tal-immigrazzjoni għadha waħda mill-iktar kwistjonijiet ta’ tħassib għall-Maltin, ir-rappreżentanti tal-Parlament Ewropew u n-Nazzjonijiet Magħquda f’Malta nedew pubblikazzjoni. Matul is-sena li għaddiet waslu Malta mal-2,000 immigrant, nofshom Somali. tvm.com.mt jinsab infurmat li minn dawn, ftit iktar minn 1,800 minnhom għamlu applikazzjoni għall-kenn f’Malta, Waqt li 1,000 minnhom ingħataw, 400 kellhom it-talba tagħhom miċħuda. Skont id-dokument li se jitqassam lill-kandidati kollha li se jikkontestaw l-elezzjoni tal-Parlament Ewropew, fl-aħħar disa’ snin, aktar minn 2,400 immigrant ġew rilokati f’pajjiż ieħor jew intbagħtu lura pajjiżhom. Fl-aħħar sena u tliet xhur biss, ftit inqas minn 600 immigrant ħallew Malta. Il-pubblikazzjoni tinkludi tagħrif fuq id-€90 miljun f’għajnuna finanzjarja li Malta kisbet mill-Unjoni Ewropea bħala fondi ta’ solidarjetà u toffri soluzzjonijiet li wħud minnhom diġà qed jintużaw.